google/wiki40b huggingface dataset:
Agathon Bartholomæus Hansteen

Liv og virke

Han ble født i Moss som sønn av tollinspektør Nils Lynge Hansteen og hustru Severine Petronelle Clementin. Han hadde tre brødre som alle ble jurister, den mest kjente av dem høyesterettsassessor Philip Henrik Hansteen. Selv gikk han ut fra Kristianias katedralskole i 1830 og tok ex. phil. året etter, før han tok teologisk embedseksamen i 1836.
Fra 25. oktober 1837 var han adjunkt ved Trondhjems katedralskole. Han ble utnevnt til sogneprest i Mo i Rana den 17. august 1843 og ordinert samme år. Den 18. september 1852 ble han prost i Nordre Helgelands prosti.
Hansteen var i Mo kjent som en mild og lite autoritær prest. Lensmannen i Mo i Rana omtalte ham som en «i enhver henseende begavet prest, en rettlinjet karakter og en interessert kommunemann».
Hansteen var ordfører i Mo herred 1848–1851 og stortingsmann for Nordlands amt 1851–1856.
I 1861 ble Hansteen utnevnt til sogneprest i Selbu i Trøndelag. Her fikk han et ettermæle som en «meget bestemt og alvorlig mann; men i daglig omgang og i det selskapelige liv var han en meget behagelig mann».
Han var varaordfører i Selbu 1864–1873, rykket opp til ordfører da Ingebrigt Norbye døde i mai 1873, og satt ut året. Hansteen hadde også fungert som ordfører i lengre perioder under Norbyes sykdom. Han avslo imidlertid å bli valgt til ordfører for en hel periode.
Han tok avskjed som sogneprest i Selbu i 1886 og flyttet til Trondhjem, hvor han døde i 1895, 82 år gammel. Han ble begravet på Domkirkegården.
Hansteen ble første gang gift den 7. august 1844 med Adolphine Frederikke Dreyer (1820–1845) og deretter med Alette Schjelderup den 25. februar 1852. Ett av hans fire barn i hans andre ekteskap var kunstmaleren Nils Hansteen.
Autismeforeningen

Autismeforeningen i Norge er en interesseorganisasjon for og mennesker med diagnose i autismespekteret og deres pårørende. Autismespekteret inkluderer diagnosen Aspergers syndrom. Organisasjonen har ca. 3500 medlemmer.

Historie

Foreningen ble stiftet 20. september 1965. Den var først en foreldreorganisasjon, men utviklingen har gjort det nødvendig å også jobbe direkte mot voksne med diagnose innen autismespekteret.

Organisering

Foreningens styre består av 6 hovedmedlemmer og 2 varamedlemmer. Organisasjonens hovedkontor har 2 heltidsansatte og 1 deltidsansatt. Hvert fylke organiserer et eget lokallag/fylkeslag med eget styre.

Aktiviteter

Foreningen holder kurs og driver sosialt arbeid mot medlemmer og fagfolk. Mange lokallag organiserer treff og aktiviteter for sine medlemmer i tillegg til det hovedkontoret organiserer.

Kurs

Foreningen organiserer kurs for fagfolk, foreldre og mennesker med diagnose. Mest omfattende er sommerseminaret for barn og unge med autismespekterdiagnose inkludert deres familier. Kurset krever veldig mye ressurser og er svært viktig for mange medlemmer i foreningen. Tema på seminaret inkluderer hvordan søsken opplever å ha en bror/søster med autismediagnose, hvilket ansvar hjelpeapparatet har og hvordan man får hjelpen man skal ha fra hjelpeapparatet.

Likemannsarbeid

Lokallagene organiserer likemannsgrupper som skal drive likemannsarbeid til medlemmene. Hovedkontoret organiserer kurs for de som ønsker å fungere som likemenn.

Aspergertreff

Hovedkontoret organiserer treff hvert år for medlemmer over 20 år med autismespekterdiagnose.
Nils-Aslak Valkeapää

Liv og virke

Han er kjent både for sin diktning, sang, joik og billedkunst. Han bodde i Käsivarsi i Finland og i Skibotn i Norge. Han var også  komponist, blant annet for filmen Veiviseren.
Utgangspunktet for kunsten hans, enten det var litteratur, musikk eller billedkunst, var ofte joik, og det var også som joiker han startet det mangesidige kunstnerlivet sitt og først ble kjent. Kunsten hans er  preget av  samisk kultur i innhold, farger og symboler. Derfor var han en inspirasjonskilde, ikke bare for samiske kunstnere, men også for urfolk rundt i hele verden. 
Han ble veldig etterspurt, så han turnerte og fremførte sin poesi og sine sanger. 
Han har gitt 30 kunstverk til Kautokeino kommune. Denne samlingen vises ved en permanentutstilling på RDM Guovdageainnu gilišillju / Kautokeino bygdetun.  
I 1991 var han den første samen som ble tildelt Nordisk råds litteraturpris. 
Han fikk norsk statsborgerskap i 2001  og ble begravet i Birtavarre i Kåfjord på den norske stats bekostning.
Arganchy

Befolkningsutvikling

Antall innbyggere i kommunen Arganchy
Referanse: INSEE
Hjelp, vi flyr igjen!

Handling

Flere år har gått siden Ted Striker, en pilot med flyskrekk, reddet alle passasjerene på et passasjerfly. Nå jobber han som en testpilot for et hypermoderne passasjerfly som er designet for å frakte turister til Månen. Han blir imidlertid urettmessig sent på mentalsykehus etter at testflyet krasjer. Hovedhensikten var å bringe ham til taushet. Når han der får greie på at et identisk fly planlegger sin første reise til månen, bryter han seg ut av sykehuset for å stanse den planlagte turen. Ombord i flyet treffer han atter sin eks-kjæreste Elaine som nå har blitt sammen med Simon, et medlem av komiteen som arbeidet hardt for at Mayflowers månereise skulle iverksettes. På vei til månen tar imidlertid flyets datamaskin, ROK 9000, kontroll og dreper pilotene samt setter farkosten i kurs mot solen. Det oppstår kaos blant passasjerer og bakkemannskap, men Ted og Elaine klarer etter en stund å frakoble ROK 9000. Atter en gang må Ted ta spaken for å redde passasjerer på et førerløst fartøy.

Popularitet og økonomi

Hjelp vi flyr igjen spilte inn 27 millioner dollar i USA, under en tredjedel av den den første filmen. 
Den hadde et budsjett på ca 15 millioner dollar, over fire ganger mer enn den første filmen.

Mottakelse

Filmen fikk en lunken mottakelse av filmkritikerne, noe som gjenspeiles i at den har fått 42 % på Rotten Tomatoes. Filmkritikeren Roger Ebert gav den to av fire stjerner. Han skrev at de første 10 minutter av filmen var lovende, men at den raskt ble en «inspirasjonsløs og rutinepreget film» som stort sett forsøkte å flyte på suksessen til den første filmen. Leonard Maltin gav den 2,5 av 4 stjerner.
Også de norske anmelderne var lunkene. Både VG, Dagbladet, Aftenposten og Dagsavisen gav den terningkast tre.

Arirplane III

På slutten av filmen reklameres det for en tredje film («Coming soon: Airplane III»), men den ble aldri realisert.
Pinsemenigheten Arken Løten

Pinsemenigheten Arken Løten er en kristen frikirkelig menighet på Løten i Hedmark, tilsluttet den norske pinsebevegelsen. Menigheten ble stiftet 1998. Menigheten har pr. idag 175 medlemmer, uten tilhørige, det vil si barn av døpte medlemmer. Menigheten står oppført med 105 tilskuddstellende medlemmer i tros- og livsynsamfunn iflg. Regjeringen.no.
Elena Ceaușescu

Bakgrunn

Elena, opprinnelig Lenuta, ble født i den rumenske landsbyen Petresti, hvor hun også vokste opp. Hennes fødselsår 1916 ble ved giftermålet med Nicolae Ceauşescu omgjort til 1919, slik at hun ble yngre enn sin mann, født i 1918.
Hun avsluttet folkeskolen med gjennomsnittlige resultater. Mot slutten av 1950-årene avla hun eksamen i et fjernstudium særlig innrettet mot henne, og hun fikk eksamen som kjemiingeniør.
Amnioter

Hud

For å unngå uttørking er amniotenes hud dekt med hornskjell (som ikke er homologe med beinskjellene som ble utviklet hos panserpaddene de oppsto fra). Et annet fellestrekk er at fingre og tær har klør. Amniotene legger egg med et hardt ytterskall eller føder levende unger. De kan derfor ikke gyte slik som fisk og amfibier, men har indre befruktning. Til dette formålet har hannene innen ulike grupper utviklet forskjellige former for penis (se hemipenis), men tuataraen og de fleste fugler presser bare kloakkåpningene mot hverandre.

Hørsel

De fleste nålevende amnioter har en øreåpning dekket av en trommehinne og kan fange opp luftbåren lyd. Dette har imidlertid trolig utviklet seg separat hos flere av gruppene, og de første amniotene var trolig døve i luft, slik panserpaddene hadde vært før dem. I motsetning til panserpadder mangler selv de tidligste amnioter ørehakk bakerst på skalletaket.

Amnioter

`-Anapsider (primitive krypdyr, muligens også skilpadder)
     |  |
     |  `--Synapsida (Pattedyrliknende krypdyr og pattedyr)
     |
     `-Diapsida (alle nålevende krypdyr og fugler, muligens også skilpadder)
Hvis vi holder alle utdødde dyregrupper unna, er pattedyrene søstergruppen til de resterende amniotene. Skilpadder, som tilsynelatende har en anapsid hodeskalle, har en litt usikker plass i stamtreet, men mange forskere mener i dag at de er diapsider, der begge hullene i skalletaket bak øyet er tilbakedannet. Sammen med resten av diapsidene utgjør de i såfall sauropsidene.
Av sauropsidenes tradisjonelle delgrupper er bare fuglene en naturlig gruppe, mens krypdyr utgjør resten av amniotene. Fugler og krokodiller er hverandres nærmeste slektninger, og utgjør tilsammen en gruppe med det vitenskapelige navnet Archosauria. Likeså er broøgler søstergruppen til skjellkrypdyrene (som dermed sammenfattes som Lepidosauria).
Selv om skilpadder gjerne regnes til sauropsidene er dette fremdeles er usikkert (se Parareptilia).
Xiaolongmen-demningen

Xiaolongmen-demningen er en demning med vannkraftverk under bygging i provinsen Sichuan i Kina, i vassdraget Jialing, ei venstre sideelv til midtre løp av Chang Jiang. Det er igangsatt med byggearbeider i området. 
Total effekt blir inntil 52 MW, som vil gjøre kraftverket til et av de minste i Yangtze-vassdraget.
Hermione (skuespill)

Hermione er et skuespill (tragedie) i fem akter av August Strindberg fra 1870. En tidigere versjon av stykket har tittelen Det sjunkande Hellas. Hermione regnes blant Strindbergs tidlige skuespill.
Navnet Hermione kommer fra den greske mytologien.

Kilder

Robinson, Michael (redaktør): The Cambridge Companion to August Strindberg, Cambridge University Press (2009)
Skipskanon

Skipskanoner - er kanoner som er monterte på krigsskip og kan enten brukes mot andre skip eller for støtte marineinfanteri eller andre landstyrker. Slagskipa utviklet seg etter hvert til å ha kanoner på opp til 450 mm kaliber, men på grunn av øket luftmakt og bedre missiler har denne formen for artilleri nesten forsvunnet.
Tangora Portal CMS

Tangora Portal CMS er et mye brukt verktøy for å publisere og vedlikeholde nettsteder, beregnet på små, mellomstore og store organisasjoner. Programvaren gjør det enkelt å opprette sider på internett, intranett, ekstranett og i nettbutikker.
Systemet er modulbasert og skiller innholdet fra strukturen for å forenkle vedlikeholdet. Systemet kan integreres med eksterne databaser og bygger på en kjerne som håndterer alle funksjoner som blir brukt.
Eighteenth Amendment to the United States Constitution

Bakgrunn

Det siste tillegget var resultatet av flere tiår med innsats av avholdsbevegelsen i USA og på den tiden generelt ansett som en progressiv endring.
Mange statlige lovgivere hadde allerede vedtatt statlige forbud før ratifisering av det Attende Tillegg, men ikke forbud mot forbruk av alkohol i de fleste husholdninger.

Forslag og ratifikasjon

Den 1. august 1917 vedtok Senatet en resolusjon som inneholder teksten om tillegget som skal presenteres de enkelte stater for ratifilasjon. Avstemningen var 65 mot 20. Demokratene stemte
36 i favør og 12 imot, og Republikanerne stemme 29 i favør og 8 mot. Representantenes hus vedtok et revidert forslag 17.desember 1917.
I Huset stemte 282 for og 128 mot. Av Demokratene stemme 141 i for og 64 i mot, og Republikanerne stemme 137 for og 62 i mot. Fire uavhengige i Huset stemte for, og to uavhengige stemte mot. Det ble offisielt foreslått av Kongressen til USA når Senat oppløsning, med en stemme av 47 til 8, neste dag, 18 desember.
Tillegget var utformet slik at lovgiverne ikke forbød forbruk av alkohol, men gjorde det vanskelig å få tak i alkoholholdig drikke lovlig, så er det var forbudt mot salg og distribusjon i amerikansk territorium.
Den foreslåtte endringen var den første til å inneholde en bestemmelse som satte en frist for dens ratifikasjon. Punktet i tillegget ble utfordret med saken i den amerikanske Høyesterett. Den opprettholdt lovligheten av en slik frist i Dillon v. Gloss (1921). Høyesterett opprettholdt også vedtaket i Ohios lovgivende forsamling i Hawke v. Smith (1920), til tross for en underskriftskampanje som krever at saken skulle gå til folkeavstemning.
Ratifisering av tillegget ble gjennomført på 16. januar 1919 da Nebraska ble den 36. av 48 stater i Union til å ratifisere den. 26. januar godkjente fungerende utenriksminister Frank L. Polk ratifiseringen.
Feda kommune

Feda er en tidligere kommune i Vest-Agder fylke. Kommunen ble opprettet i  1900 og ble lagt ned i 1962. Området er nå del av Kvinesdal kommune.
Kommunen strakk seg på begge sider av Fedafjorden, og hadde samme utstrekning som Feda sogn. Kommunens sentrum var på strandstedet Feda hvor Fedaelva renner ut. Feda var i eldre tid tingsted for bygdene rundt, og stedet har vært kirkested siden middelalderen.
Feda kommune grenset til Flekkefjord og Gyland i nord, Kvinesdal i øst og Lyngdal og Farsund i sør.

Kommunehistorie

Feda kommune ble opprettet 1. januar 1900 ved at Feda sogn ble skilt ut fra Kvinesdal kommune (som da het Liknes) som egen kommune. Ved opprettelsen bodde det 1090 personer i kommunen. 1. januar 1963 ble området sammen med Fjotland kommune slått sammen tilbake med Kvinesdal. Ved nedleggingen bodde det 576 personer i kommunen.
Varden (Frogn)

Varden er en ås på Håøya i Frogn kommune, Akershus. Med sine 229,4 moh. er den det høyeste punktet i kommunen.
Norgesmesterskapet i fotball for menn 1977

Norgesmesterskapet i fotball for menn 1973 ble vunnet av Lillestrøm etter seier over Bodø/Glimt med 1-0 den 23. oktober.

Finale

Lillestrøm ble Norgesmester etter at de vant over Bodø/Glimt med 1–0 den 23. oktober. Målscorer for Lillestrøm var Tom Lund som scoret i det 76. minutt.
22 648 tilskuere overvar kampen som ble spilt på Ullevaal Stadion i Oslo. Dommer var Rolf Haugen. Dette var første gangen Lillestrøm vant et Norgesmesterskap.
Lillestrøms vinnerlag: Arne Amundsen, Rune Hansen, Jan Birkelund, Tore Kordahl, Georg Hammer, Tor Egil Johansen, Frank Grønlund, Gunnar Lønstad, Terje Olsen, Tom Lund, Erik Karlsen, Leif Hansen, Frank Tømmervåg og Per Brogeland.
Bodø/Glimts lag: Jon Abrahamsen, Gunnar S. Haare, Truls Klausen, Ernst Pedersen, Arnfinn Helgesen, Arild Olsen, Harald Johan Berg, Anders Farstad, Ove Andreassen, Arne Hanssen og Jacob Klette.
Burke's Law

Handling

Mens tittelen vises på skjermen under åpningsvignetten, høres en kvinnestemme som på forførende vis sier: «It's Burke's Law!» Tittelen reflekterte også Burkes vane med å meddele visdom til sine undersåtter på profesjonelt vis, for eksempel: «Ikke still et spørsmål dersom du ikke allerede vet svaret. Det er Burkes lov.»
Tittelen på hver episode startet med ordene «Who Killed...?», etterfulgt av enten navnet til offeret eller en beskrivelse av vedkommende. Offeret døde i løpet av de første minuttene av episoden.
I den originale serien bestod de øvrige rollene av kriminalbetjent Tim Tilson (Gary Conway), kriminalbetjent Les Hart (Regis Toomey), politiførstebetjent Ames (Eileen O'Neill) og sjåføren Henry (Leon Lontoc). Tilson var en energisk ung mann som var dyktig til å finne spor og ledetråder. Likevel ble sakene alltid løst som følge av Burkes intuisjon.
Anne Francis spilte en gjesterolle som den kvinnelige kriminalbetjenten Honey West. Dette resulterte i spin-offserien Honey West som ble sendt på ABC fra 1965 til 1966.

Historie

Rollefiguren Amos Burke var eldre enn selve serien, og hadde opprinnelig blitt spilt av Dick Powell i første episoden av The Dick Powell Show i september 1961. Den opprinnelige serien var produsert av Powells produksjonsselskap, Four Star Television. Akkurat som i den nyere serien var det flere kjente personer å se i cameoroller som mistenkte, og en av dem var morderen. I den første episoden var Ronald Reagan den skyldige.
I den siste sesongen av den originale serien, som ble sendt fra 1965 til 1966, fikk serien en fullstendig overhaling og endret tittel til Amos Burke, Secret Agent. Burke jobbet da for en hemmelig, statlig organisasjon. Han kjørte fortsatt rundt med Rolls-Roycen sin, men denne hadde blitt gjort skuddsikker. Alle birollene fra de foregående sesongene var droppet. Det nye formatet var en konsekvens av den svært populære spiontrenden, som var inspirert av James Bond-filmene, samt TV-serien The Man from U.N.C.L.E.. Samme året debuterte også seriene I Spy, The Wild Wild West og Get Smart. Den nye versjonen av serien ble ingen suksess, og ble avsluttet etter 17 episoder, i stedet for 32, slik som i de to foregående sesongene.

Ny versjon

Den nye versjonen av serien ble sendt på CBS fra 1994 til 1995, og var produsert av Aaron Spellings produksjonsselskap. Tittelen hadde blitt endret tilbake til Burke's Law, og Burke var tilbake i jobben som politietterforsker. Han hadde blitt forfremmet til politioverinspektør, og fikk hjelp av sønnen sin, spilt av Peter Barton, til å løse saker.
Serien spilte mye på nostalgi, og inkluderte gjesteroller med flere kjente personer fra Spy-fisjangeren på 1960-tallet, inkludert Patrick Macnee fra The Avengers og Peter Lupus fra Mission: Impossible. Anne Francis dukket også opp i rollen som Honey West, men rollefiguren hennes var omdøpt til Honey Best av rettslige årsaker.
Ulli Lommel

Bakgrunn

Ulli Lommel var sønn av skuespilleren og komikeren Ludwig Manfred Lommel (1891–1962) og hans hustru skuespillerinnen Karla von Cleef, og bror til skuespillerinnen Ruth Lommel (født 1918) og filmfotografen Manuel Lommel (født 1949).

Karriere

Hans karriere begynte på 1960-tallet. En av hans tidlige filmroller var i Russ Meyers i Tyskland innspilte Fanny Hill (1964, basert på John Clelands roman Fanny Hill). I 1969 medvirket han i Rainer Werner Fassbinders første langfilm, Kjærligheten er kaldere enn døden. Fassbinder og Lommel skulle samarbeide i et stort antall filmer, blant annet produserte Fassbinder Die Zärtlichkeit der Wölfe (1973), en av Lommels tidlige filmer som regissør. For den filmen ble Lommel nominert til Gullbjørnen ved Berlins filmfestival. Lommel medvirket også blant annet i filmene Der amerikanische Soldat, Effi Briest og Chinesisches Roulette.
Mot slutten av 1970-tallet flyttet Lommel til USA der Andy Warhol produserte hans filmer Cocaine Cowboys og Blank Generation. Han giftet seg også med skuespillerinnen Suzanna Love som skulle komme til å medvirke i de fleste av hans filmer under den tiden de var gifte, frem til 1987. I den perioden regisserte han blant annet The Boogeyman (1980), BrainWaves (1983 med Keir Dullea og Tony Curtis) og The Devonsville Terror (1983, med Donald Pleasence). The Boogeyman var en av de filmene som figurerte i videovoldsdebatten i flere land tidlig på 1980-tallet. Blant annet ble den oppført på den såkalte video nasty-listen i Storbritannia.
Ulli Lommel fortsatte å regissere lavbudsjettfilmer på 1990-tallet, og på 2000-tallet regisserte han blant annet Daniel - Der Zauberer (2004) med den tyske popsangeren Daniel Küblböck. Filmen har under perioder toppet Internet Movie Databases "Bottom 100"-liste. Han gjorde også en rekke direkte-til-DVD-filmer om kjente seriemordere, som fikk gjennomgående negativ kritikk.
Vatnåsskrinet

Vatnåsskrinet er et gyllent relikvieskrin fra 1200-tallet som har fått sitt navn etter Vatnås kirke i Buskerud.

Beskrivelse

Skrinet er bekledt med hamrede og gullbelagte kobberplater, og kan i form påminne om en stavkirke. Høyden er ca. 45 cm. og gavlene ender i støpte dragehoder i urnesstil med ca. 52 cm avstand mellom ytterpunktene. Over en rankemønstret kam, ses mitt på takryggen restene av et kors ovenpå en kule. Selve skrinet hviler på fire ben i forlengelse av hjørnene. Mellom benene ses 6 åpninger som kan minne om stavkirkenes ytre svaleganger. Under skrinet finnes en trelem med adgang til det relikvie som en gang har befunnet seg i skrinet.

Avbildninger

På den ene langside ses øverst den tronende Kristus mellom apostlene i søylearkader, nederst Jesus på korset med Maria og Johannes, samt et par apostler ytterst. På hver av skrinets endevegger er anbrakt en stående figur. Langs henad skrinet og rundt kantene, ses drevne eller pressede figurer i form av hjort, hunder, kameler m.fl.

Proveniens

Skrinets dragehoder tyder på nordisk opphav. Et annet relikvieskrin med opphav i Norge – det såkalte Filefjellskrinet i Bergen – har figurer som er presset over de samme stanser som ses på Vatnåsskrinet. Skrinet har fått navn etter Vatnås kirke i Sigdal, og denne kirke har også latt fremstille en tro kopi, som befinner seg på kirkens alter. Forklaringen på navnet skal skyldes at arkeologen Ingvald Undset (Sigrid Undsets far) har forvekslet gjenstander i sitt katalogiseringsarbeide med norske oldsaker i utenlandske museer. Skrinet befinner seg i dag i Nationalmuseets middelaldersamling i København.
Banner (adelsslekt)

Banner er en dansk uradelsslekt, som førte et våpen med et av rødt og sølv skrådelt felt, og som hjelmtegn en rekke bannere. Slekten hevdet i likhet med den svenske slekten Baner å stamme fra Timme Sjællandsfarer. Han skulle under Knut II av Danmarks kamper i England, ifølge et sagn, i et kritisk øyeblikk, da bannerføreren var falt, ha stanset uordenen i hæren, ved å feste en bøkegren til odden av sitt spyd, og brukt det som banner. Navnet tok slekten imidlertid først i reformasjonstiden.
Den første mann av slekten som kan påvises er Erik Nielsen (død 1345), lensmann på Aalborghus og marsk. En gren av hans etterkommere i mannslinjen tok senere navnet Høeg, men fortsatte å føre Banner-våpenet. Niels Eriksen Banner til Vinstrup og Asdal (riksråd 1438, lensmann på Aalborg 1447) ble stamfar for den grenen av slekten som fortsatt førte navnet Banner. Hans sønn med Johanne Andersdatter, Anders Nielsen Banner til Vinstrup, Asdal, Kokkedal m.m. (død ca. 1486) var riksråd. Hans sønnesønn var riksråd og riksmarsk Erik Eriksen Banner. Slekten eide hovedgården Høgholt på 1400 og 1500-tallet.
På Frederik IIIs tid var Erik Banner til Oregaard m.m. (død 1687) og Niels Banner (død 1670) til Hagenskov (Frederiksgave) geheimeråder og inntok innflytelsesrike stillinger i den nye enevoldsstaten. Med sistnevntes sønnesønn, kaptein i Søetaten Niels Banner, døde slekten ut i 1713.
Sarandí del Yí (kommune)

Historie

Sarandí del Yí ble grunnlagt i 15. mars 2010.

Regjeringen

Ordføreren (alcalde) i kommunen er Mario César Pereyra (2010-2015).
Haydom Lutherske sykehus

Haydom Lutherske sykehus ligger i  Manyara, sør for Arusha i Tanzania. Det ble etablert  15. januar 1955. Det ble opprettet og i de første år drevet av Norsk Luthersk Misjonssamband (NLM). Misjonæren og legen Ole Halgrim Evjen Olsen (1928–2005) og hans ektefelle Kari Olsen tok fatt på arbeidet dagen etter at Tanzania (Tanganyika) ble selvstendig i 1961. I dag ledes sykehuset av dr. Olav Espegren. Sykehuset hadde ved åpningen 50 senger. Formelt har sykehuset siden 1963 vært drevet av den evangelsiske lutherske kirke i Tanzania Evangelical Lutheran Church of Tanzania (ELCT). 
I 1967 ble et nyutbygget sykehus tatt i bruk. Det ble offisielt åpnet av president Nyerere. Det nye sykehuset hadde da 250 senger. På 1970-tallet startet sykehuset sin sykepleierskole og flere lokale utviklingsprosjekter ble satt igang.
Sykehuset har i dag 400 senger etter åpningen av en barneavdeling i 2002. Sykehuset hadde over 16 000 innlagte pasienter og 60 000 polikliniske pasienter og 4 558 fødsler (2008). På sykehuset og mobile landsbyklinikker ble det utført over 50 000 vaksinasjoner av barn. Totalt fikk 100 000 mødre og barn hjelp ved disse klinikkene.
Foruten sykehusdriften har Haydom satt i gang utviklingsprosjekter innen vanntilførsel, landbruk, matvaresikkerhet, utdanning og veibygging.
Over 110 norske leger, sykepleiere og andre har arbeidet ved sykehuset. Misjonssykehuset støttes av aktive vennegrupper i Norge, med Sørlandet og Olsens hjemby, Mandal, som hovedsete. Norad har i mange år bidratt til sykehusets drift, til tider med opp til 50% av utgiftene.